**Kuras institūcijas ir ieinteresētas pieņemt trimdas latviešu materiālus?**

Domājot par to, kurai institūcijai tuvākā vai tālākā nākotnē nodot pašlaik Jūsu īpašumā esošās grāmatas, arhīvus vai materiālās kultūras liecības, ir svarīgi zināt, kuras institūcijas ir uzņēmušās šo svarīgo trimdas latviešu vēstures saglabāšanas uzdevumu un ir ieinteresētas to turpināt arī priekšdienās. Jāuzsver, ka trimdas latviešu vēsture ir gan neatņemama Latvijas vēstures, gan nozīmīga latviešu dažādo mītnes zemju vēstures sastāvdaļa, tādēļ lēmums par to, kur labāk iederētos Jūsu glabātās vēsturiskās liecības, paliek Jūsu paša vai pašas ziņā.

2012. gada aprīlī notikušajā „Trimdas latviešu arhīvu un materiālās kultūras konferencē“ piedalījās vairākas nozīmīgākās trimdas latviešu vēsturisko liecību glabātājinstitūcijas. To vidū bija pārstāvēta Latvijas Nacionālā bibliotēka, Latvijas Nacionālais arhīvs, Minesotas Universitātes Imigrācijas vēstures pētniecības centrs, Vašingtonas Universitātes bibliotēka, Muzejs un pētniecības centrs „Latvieši Pasaulē“, ALA Latviešu muzejs, Latviešu dokumentācijas centrs Lielbritānijā u.c.